**ELŐTERJESZTÉS**

**Szombathely Megyei Jogú Város Közgyűlésének**

**2022. december 8 - i ülésére**

**Javaslat az 1000 fa program kiterjesztésére**

A faültetés a legjobb védekezés a klímaváltozás ellen, ezért Önkormányzatunk elkötelezett a város zöldítésében. Ennek érdekében javaslatot teszek arra, hogy az 1000 fa program kiterjesztésével 2023. évtől minden évben valósítson meg az Önkormányzat új típusú faültetési programot, amellyel a szombathelyiek aktív szerepvállalásával a város magántulajdonban lévő ingatlanjain is lehetőség nyílik új fák telepítésére, önkormányzati finanszírozással, az alábbi eljárásrend alapján:

* kizárólag szombathelyi lakcímmel rendelkező, nagykorú természetes személy igényelhet – az önkormányzat által meghatározott fajú/fajtájú - fás szárú növényt (fát, cserjét);
* egy háztartásra legfeljebb 2 db fás szárú növény igényelhető évente;
* a program első körös regisztrációja a javaslat elfogadásától 2023. február 28. napjáig tart. A következő években a tavaszi regisztráció január 1. és február 28. napja között, az őszi pedig szeptember 1. és október 31. között történik. A regisztrációs időszakok a készlet (500 db fás szárú növény) erejéig tartanak;
* a regisztrációval történő igénylés online felületen történik. Regisztrációkor a következő adatok megadása kötelező: név, lakcím, e-mail cím, telefonszám. Az elérhető listából kötelező megjelölni hány darab és milyen fajú/fajtájú fás szárú növényt igényel a regisztráló, valamint meg kell adni az ültetés pontos helyszínét is (Szombathely közigazgatási területén belüli magánterület címe).
* a Polgármesteri Hivatal a regisztráció lezárását követően ellenőrzi, hogy a kérelem megfelel-e a jelen előterjesztésben meghatározott feltételeknek;
* egy megvalósítási időszakban legfeljebb 500 db (azaz évente 1.000 db) fás szárú növény kiosztására kerül sor. Az igényelt növények átadása minden év március, illetve november végéig meghatározott napokon történik, átadás-átvételi elismervény ellenében.
* a regisztrációval a kérelmező vállalja, hogy a részére átadásra kerülő növényeket a kézhezvételtől számított legfeljebb 10 napon belül, a vonatkozó jogszabályok betartása mellett, kizárólag az általa megjelölt szombathelyi magánterületen ülteti el;
* az ültetés ellenőrzése szúrópróbaszerűen történhet, amelyhez az igénylők a regisztrációkor járulnak hozzá.

Az igényelhető növények tervezett köre az alábbi:

* mezei juhar - *Acer campestre* (földlabdás, 6-8 cm törzskörméret (1 méter magasságban mérve)),
* japán juhar - *Acer palmatum* (földlabdás, 125-150 cm magas),
* korai juhar - *Acer platanoides* (földlabdás, 8-10 cm törzskörméret),
* leyland ciprus - *Cupressocyparis x leylandii* (konténeres, 150-175 magas),
* magas kőris - ’Atlas’ fajtája-*Fraxinus excelsior ’Atlas’* (földlabdás, 8-10 cm törzskörméret),
* magas kőris - ’Westhof’s Glorie’ fatája *Fraxinus excelsior ’Westhof’s Glorie’* (földlabdás, 6-8 cm törzskörméret),
* gyümölcsfa: meggy, cseresznye, szilva, körte, őszibarack, alma (szabadgyökerű, 125-150 cm magas)
* oszlopos babérmeggy - *Prunus laurocerasus ’Green Torch’* (földlabdás, 60-80 cm magas) – csak tavaszi ültetés esetén,
* sövény babérmeggy - *Prunus laurocerasus ’Novita’* (földlabdás, 60-80 cm magasság) – csak tavaszi ültetés esetén,
* oszlopos tiszafa, kevés terméses fajtája - *Taxus baccata ’Overeynderi’* (földlabdás, 60-80 cm magas) – csak tavaszi ültetés esetén,
* oszlopos tiszafa - *Taxus media ’Hicksii’* (földlabdás, 60-80 cm magas) – csak tavaszi ültetés esetén,
* oszlopos tiszafa termés nélküli fajtája - *Taxus media ’Hillii’* (földlabdás, 60-80 cm magas) – csak tavaszi ültetés esetén,
* kislevelű hárs - *Tilia cordata* (földlabdás, 8-10 cm törzskörméret),
* kislevelű hárs ’Greenspire’ fajtája - *Tilia cordata ’Greenspire’* (földlabdás, 6-8 cm törzskörméret),
* kislevelű hárs ’Savaria’ fajtája - *Tilia cordata ’Savaria’* (földlabdás, 8-10 cm törzskörméret).

A felsorolt növények bruttó három- és tízezer forint közötti bekerülési összege alapján a program várható, 2023. évi forrásigénye – a 33 %-os SZJA-val és szochóval együtt – kb. 15 millió forint.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2022. „ ”**

 **/: Dr. Nemény András :/**

**HATÁROZATI JAVASLAT**

**.…./2022. (XII.8.) Kgy. számú határozat**

* + - 1. Szombathely Megyei Jogú Város Közgyűlése a „Javaslat az 1000 fa program kiterjesztésére” című előterjesztést megtárgyalta, és úgy döntött, hogy az 1000 fa program kiterjesztésével 2023. évtől minden évben megvalósítja az előterjesztés szerinti faültetési programot.
			2. A Közgyűlés elhatározza, hogy a program végrehajtásához szükséges pénzügyi fedezetet az önkormányzat tárgyévi költségvetésében minden évben biztosítja.
			3. A Közgyűlés felkéri a polgármestert a program végrehajtásához szükséges intézkedések megtételére.
			4. A Közgyűlés felkéri a polgármestert, hogy a program első körös megvalósulását követően a tapasztalatokról a Közgyűlést tájékoztassa, és szükséges esetén tegyen javaslatot az eljárásrend korrekciójára.

**Felelős:** Dr. Nemény András polgármester

Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtásért felelős:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője/

**Határidő:** folyamatos (1-3. pont)

 2023. decemberi közgyűlés (4. pont)